গতকাল মঙ্গলবারও বিভিন্ন সড়ক ঘুরে দেখা যায়, বাসের সংখ্যা স্বাভাবিকের চেয়ে অনেক কম। সকাল থেকে বিকেল পর্যন্ত কোথাও ৮০ শতাংশ আবার কোথাও ৬০ শতাংশ গণপরিবহণ রাস্তায় ছিল। যাত্রী কল্যাণ সমিতির তথ্য মতে এখনো নগরীতে ৪০ শতাংশ পরিবহণ রাস্তায় নামছে না। ফলে পরিবহণ সংকটে পড়ে যাত্রীরা সীমাহীন দুর্ভোগে রয়েছে। রাস্তায় পরিবহণ বের না করে রাজধানীর সায়েদাবাদ, কমলাপুর, খিলগাঁও, গাবতলী, মহাখালী সড়কের পাশে সারি সারি গাড়ি থেমে ছিল। এ কারণে গাবতলী, মিরপুর, উত্তরা, আবদুল্লাহপুরে সবচেয়ে বেশি সংকট ছিল পরিবহরে। আগে থেকে মালিকরা চালকদের বারণ করায় রাজধানীজুড়ে গণপরিবহণের সংকটে জরুরি দরকারেও অনেক যাত্রী হেঁটে গন্তব্যে যান। কারওয়ান বাজার, পল্টন, শাহবাগ, প্রেস ক্লাব, মৎস্য ভবন, বাংলামোটর, মানিক মিয়া এভিনিউসহ বিভিন্ন স্থানে রাস্তা ছিল স্বাভাবিকের তুলনায় ফাঁকা।